
Theodericus de Rebeuville misit nobis in vadimonium pro septem libris Proviniensium vanam pasturam per totam terram suam sine dampno faciendo. Quod si factum fuerit, sine alio jure restituetur. Et sciendum quod nobis licebit caulas gregium et casulas tam gregibus quam pastoribus ibidem facere ac de eis nemoribus tam ad hec construenda quam ad focum faciendum ligna succidere. Ipse vero Theodericus nec illos de Mirvault nec quoslibet alios in pascua poterit introducere sicut Profundavallis extenditur usque ad Rinvallem. Cum autem septem libras nobis persolverit, nos tale jus in pascuis de Baselas obtinebimus quale prius ex antiquo ipsius Theoderici dono habebamus. Si vero assensu comitis de Bar et domine comitisse liberorumque laude, ad grangiam construendam habere poterimus, pactum quod prius factum fuerat de grangia, terris et pascuis illibatum, tam a domino Theoderico quam a nobis observabitur, ita quod septem libre supradicte in numero XXIII librarum de quibus prior pactio facta fuerat, computabuntur. Sciendum quoque quod nec Theodericus nos nec nos dominum Theodericum a primis pactionibus absolvemus. Anno Domini M° C° LXX° VII°. 